**HELYISÉGHASZNÁLATI PÁLYÁZATI FELHÍVÁS**

**Budapest Főváros VII. kerület Erzsébetváros Önkormányzat**

**Képviselő-testületének Művelődési Kulturális és Szociális Bizottsága   
helyiséghasználati pályázatot**

**ír ki az Erzsébetvárosban működő, civil szervezetek részére**

A Magyarország helyi önkormányzatairól szóló 2011. évi CLXXXIX. törvény alapvető rendelkezései között a 6.§ a) bekezdésében kimondja, hogy az önkormányzat segíti a lakosság önszerveződő közösségeit. Ennek intézményesített formája a pályázat útján való támogatás. Erzsébetváros Önkormányzata elkötelezett abban, hogy hozzájáruljon az erzsébetvárosi polgárok közösségi érdekeinek érvényesítéséhez, támogassa az autonóm erzsébetvárosi közösségek tevékenységét, a munkavégzés helyének biztosításával erősítse a kerülethez való kötődésüket.

1. **A pályázat célja:**

* A civil szervezetek hatékony, célcsoportot elérő munkavégzésének elősegítése
* A civil szervezetek által nyújtott szolgáltatások számára kulturált körülmények biztosítása
* A közösségi munkavégzés előnyeinek, kultúrájának megismertetése az erzsébetvárosi civil szeretetekkel
* A tapasztalatcsere és kapcsolati háló építés lehetőségének biztosítása

1. **A támogatás formája:**

* időmegosztáson alapuló közös irodahelyiség, tárgyalóhelyiség és közösségi tér ingyenes biztosítása
* irodai infrastruktúra biztosítása (munkaállomás, kisméretű zárható szekrény, önköltségen használható fénymásoló gép)
* A pályázat megvalósítására rendelkezésre áll 4-4 db munkaállomás, két közösségi tér, melyek közül az egyik 15, a másik 30 fő befogadására alkalmas, a tárgyaló pedig 8-10 fő befogadására alkalmas. (az alaprajzokat az 1. számú melléklet tartalmazza)

1. **A helyiséghasználat feltételei:**

* a helyiségek használati jogát a pályázó **2018. december 1. - 2019. november 30.** közötti időszakra nyerheti el
* a pályáztató a megjelölt igényeik összesítését követően a pályázók számától, és a szabad kapacitástól függően határozza meg az egyes pályázók helyiséghasználatának időtartamát. A pályázatban szereplő, igényelt időintervallumtól eltérő döntés esetén a pályázó saját döntése szerint elállhat a szerződéskötéstől.
* az ERöMŰVHÁZ-zal kötendő szerződésben kerülnek rögzítésre a helyiséghasználat és a kiegészítő szolgáltatások igénybevételének részletes feltételei
* a pontos időbeosztás az ERöMŰVHÁZ civil koordinátorán keresztül kerül meghatározásra az alábbi időintervallumokon belül:
  + irodahelyiségek és a tárgyaló hétfőtől péntekig 8 órától 18 óráig,
  + a közösségi terek hétfőtől vasárnapig 8 órától 21 óráig vehető igénybe.

1. **Pályázatot nyújthat be az alábbi kritériumoknak együttesen megfelelő civil szervezet:**

* Erzsébetvárosban működik (erzsébetvárosi székhellyel, telephellyel rendelkezik, vagy a kerületben rendszeres igazolható tevékenységet folytat)
* A kerület lakosságának szükségleteire reagáló, azt kielégítő tevékenységet végez
* Aktív tevékenységet folytat: legalább évi 2 rendezvényt, eseményt szervez vagy 20 főt érintő közösségi szolgálatot lát el
* Amely nem rendelkezik érvényes helyiséghasználati szerződéssel vagy a helyiséghasználatra kötött szerződése  2018. november 30-án lejár

1. **Az elbírálásnál kiemelten figyelembe vesszük:**

* a pályázó által szervezett programok vagy végzett tevékenység közérdekűségét
* a szervezet által megszólított lakosok számát
* Erzsébetváros lakóinak valós szükségleteinek kielégítésével foglalkozik-e a szervezet
* együttműködik-e más szervezetekkel a pályázó

1. **Pályázati korlátozás:**

* Nem fogadható el illetve érvénytelen az a pályázat:
  + amelyet határidő után nyújtottak be,
  + amely hiányos mellékletekkel került beadásra,
  + amely
    - nem a hivatalos nyomtatványon,
    - nem helyesen és nem teljes körűen a pályázatban meghatározott módon lett benyújtva.
* Nem bírálható el annak a szervezetnek a pályázata, amely a 2017. évi bármely önkormányzati pályázaton elnyert összeg felhasználásával határidőben nem számolt el az Önkormányzat felé.

1. **A pályázati űrlap és nyomtatványcsomag átvétele/letöltése:**

Budapest Főváros VII. Kerület Erzsébetvárosi Polgármesteri Hivatal (1076 Budapest, Garay u. 5.) I. em. 114-es szobájában átvehető vagy az Önkormányzat honlapjáról [www.erzsebetvaros.hu](http://www.erzsebetvaros.hu) letölthető.

1. **Benyújtási határideje és módja, csatolandó dokumentumok**

A pályázat csak személyesen nyújtható be egy példányban

**2018. október 26. 12:00-ig**

Budapest Főváros VII. Kerület Erzsébetvárosi Polgármesteri Hivatalnál (1076 Budapest, Garay u 5.), a 114-es szobában.

Teljesen hiánytalanul, helyesen kitöltött és cégszerűen aláírt (aláírás, pecsét) Pályázati adatlap és mellékletei:

* a pályázott időszakra vonatkozó tervezett munkaterv
* szervezet rövid bemutatása (amely tartalmazza a rendezvények leírását, vagy fényképes dokumentálását, annak leírását, hogy a kerületben milyen tevékenységet látnak el, hány emberhez jut el közösségi munkájuk- maximum két oldalban-)
* nyilatkozat köztartozás mentességről
* Jogi dokumentáció:
* aláírási címpéldány egyszerű másolatban
* a civil szervezetről a bíróságnál nyilvántartott alapadatokról szóló 30 napnál nem régebbi bírósági kivonat
* alapszabály

A fentiek közül bármelyik hiánya a pályázatból való kizárást vonja maga után, hiánypótlásra egy alkalommal van lehetőség. A hiánypótlásra való felszólítás elektronikus levél útján történik, melynek benyújtására az elektronikus közléstől számított 5 napon belül van lehetőség.

1. **Az elbírálás szerve, időpontja, és fellebbezés**

A benyújtási határidőig beérkezett pályamunkákat Erzsébetváros Önkormányzata Képviselő-testületének Művelődési, Kulturális és Szociális Bizottsága a pályázat benyújtási határidejét követő 30 napon belül bírálja el és dönt.

A döntések ellen fellebbezési lehetőség nincs.

A kiíró a bizottsági döntést követő 10 napon belül elektronikus levélben értesíti a pályázókat a döntésről. Az Önkormányzat hivatalos honlapján ([www.erzsebetvaros.hu](http://www.erzsebetvaros.hu)), a hatályos jogszabályok szerint, közzéteszi a nyertesek jegyzékét.

1. **Információ kérhető**

Bővebb felvilágosítás a pályázattal kapcsolatban Budapest VII. Kerület Erzsébetvárosi Polgármesteri Hivatal Humánszolgáltató Irodáján Nyári Petrától kérhető (1076 Budapest, Garay u. 5. I. em. 114., tel.: 462-3322, email: Nyari.Petra@erzsebetvaros.hu).